FI Euroopan unionin virallinen lehti C 251/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu rekisteröintihakemuksen julkaiseminen

2013/C 251/07

Tämä julkaiseminen antaa oikeuden vastustaa rekisteröintihakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”GOFIO CANARIO”

EY-N:o: ES-PGI-0005-0942-24.01.2012

SMM ( X ) SAN ( )

1. Nimi

”Gofio Canario”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Gofio Canario on jauhetusta paahdetusta viljasta Kanariansaarilla valmistettu tuote, johon voidaan mahdollisesti lisätä merisuolaa. Toisinaan siihen voidaan lisätä myös palkokasveja, jotka on käsitelty samalla tavoin kuin vilja.

Fysikaaliset ja aistinvaraiset ominaisuudet

Gofio Canario on kiinteärakenteinen jauhomainen tuote, jonka raekoko on samantyyppinen kuin täysjyväjauholla.

Sillä on seuraavat aistinvaraiset ominaisuudet:

— Ulkonäkö: väri vaihtelee norsunluun- tai hunajankeltaisesta tumman punertavaan riippuen paahtamisasteesta ja käytetystä raaka-aineesta.

— Tuoksu: keskivahva tai voimakas paahdettujen kasvisten ja kuivattujen hedelmien aromi, joka vaihtelee käytetyn raaka-aineen mukaan.

— Maku: maussa erottuvat hieno rakenne, tahtaantuvuus suussa sekä paahtamisen antama maku, joka vivahtaa kahviin tai vastapaistettuun keksiin.

— Tuntuma kosketettaessa: raekoosta johtuva selkeä pehmeys ja tarttuvuus.

Kemialliset ominaisuudet

— Proteiinipitoisuus: vähintään 7,0 %

— Kuitupitoisuus: vähintään 1,5 %

— Hiilihydraattipitoisuus: vähintään 45 %

— Rasvapitoisuus: enintään 5 %

3.3 Raaka-aineet (ainoastaan jalostetut tuotteet)

— Viljat: vehnä, hirssi (maissi), ohra, ruis, kaura, riisi

— Palkokasvit: härkäpapu, kahviherne, soija

— Merisuola

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

1. vaihe: Puhdistaminen Raaka-aineena käytettävä vilja ja vihannekset puhdistetaan pienistä kasvinjätteistä, rikkoontuneista jyvistä ja muista sadossa olevista vieraista aineista. Puhdistaminen tapahtuu mekaanisesti siivilöillä, joiden toimintaa voidaan tehostaa paineilmalla, tai käsikäyttöisellä seulalla.

2. vaihe: Paahtaminen ja jäähdyttäminen Raaka-aine kuumennetaan paahtimessa enintään 200 °C:n lämpötilaan. Paahdettu tuote jäähdytetään huoneenlämpötilaan säkeissä tai niin sanotuissa jäähdytyslaatikoissa. Prosessia voidaan tehostaa käyttämällä kierukkamallista jäähdytystornia tai keinotuuletusta.

3. vaihe: Jauhaminen Jauhaminen on gofion valmistusprosessin tärkein vaihe. Paahdettu vilja kuljetetaan jauhamisalueelle jauhettavaksi myllyissä. Myllymestari toteaa tämän vaiheen päättymisajankohdan tunnustelemalla tuotetta. Kun gofio on ominaisuuksiltaan riittävän pehmeää ja tarttuvaa, jauhaminen lopetetaan. Myllymestari tarkastaa aistinvaraisesti tuotteen laadun ennen pakkaamista ja esittää tarvittaessa huomautuksensa.

4. vaihe: Pakkaaminen Valmis gofio säilytetään varastossa kunnes se pakataan koneellisesti, puoliautomaattisesti tai käsin.

3.6 Viipalointia, raastamista, pakkaamista jne. koskevat erityiset säännöt

Koska gofio on kuiva kiinteärakenteinen jauhomainen tuote, jolla on selkeästi tyypilliset aistinvaraiset ominaisuudet, se on pakattava mahdollisimman pian paahtamisen ja jauhamisen jälkeen. Siksi lopputuote on pakattava Kanariansaarten maantieteellisellä alueella, jotta varmistetaan tuotteen laadun säilyminen.

3.7 Merkintöjä koskevat erityiset säännöt

Etiketteihin on ehdottomasti merkittävä selkeästi erottuva EU:n SMM-tunnus ja suojatun maantieteellisen merkinnän ”Gofio Canario” nimi.

Kulutukseen tarkoitettu suojatulla maantieteellisellä merkinnällä suojattu gofio on varustettava numeroidulla etiketillä tai takaetiketillä. Numeron myöntää ja sen käyttöä valvoo valvontaviranomainen. Etiketti on aina kiinnitettävä ennen tuotteen laskemista liikkeeseen siten, ettei sitä voida käyttää uudelleen.

Etiketissä voidaan mainita myös saari tai alue, jolla gofio on valmistettu, sekä raaka-aineen alkuperä.

Jos gofio on jauhettu kivimyllyssä, sen etiketissä voidaan käyttää mainintaa ”artesanal” (valmistettu käsiteollisesti) tai ”elaborado en molino de piedra” (jauhettu kivimyllyssä).

4. Maantieteellisen alueen tarkka rajaus

Suojatulla maantieteellisellä merkinnällä ”Gofio Canario” varustetun tuotteen valmistusalue on Kanariansaaret.

Kanariansaaret sijaitsevat Pohjois-Atlantin lauhkealla subtrooppisella vyöhykkeellä 27° 37′:n ja 29° 25′:n välillä pohjoista leveyttä ja 13° 20′:n ja 18° 10′:n välillä läntistä pituutta. Etäisyys Afrikan rannikolle on lähimmältä saarelta 100 km ja kaukaisimmalta saarelta 500 km.

5. Yhteys maantieteelliseen alkuperään

5.1 Maantieteellisen alueen erityisyys

SMM perustuu nimen maineeseen, joka johtuu tuotteen perinteisestä valmistusmenetelmästä ja myllymestarien taidosta määritellä täsmälleen paahtamisen ja jauhamisen oikea päättymisajankohta. Gofion valmistusmenetelmä on tunnettu Kanariansaarilla ammoisista ajoista, ja siihen liittyvä osaaminen on siirtynyt sukupolvelta toiselle.

Myllymestarit toimivat sekä perinteisissä kivimyllyissä että laitoksissa, joihin on asennettu metallisylinterit ja joissa valmistetaan Gofio Canario -jauhoa. Jauhamisen kestoaikaa ei vahvisteta ennalta, vaan sen päättymisajankohta on käsiteollisen valmistuksen hallitsevan myllymestarin harkinnassa. Uuden teknologian käyttöönotto myllyissä ei ole vaikuttanut myllymestarin perinteiseen rooliin, koska hän osaa valita tarkalleen jauhamisen oikean päättymisajankohdan. Prosessi on säilynyt käsiteollisena, koska jauhamista tai sen kestoaikaa ei ohjelmoida. Myllymestari tietää, milloin aistinvaraiset ominaisuudet ovat sellaiset, että on aika pysäyttää prosessi. Sama koskee paahtamista, jonka osalta kukin myllymestari valitsee viljan sopivan paahtamislämpötilan ja -ajan paahdettavan viljan tyypin ja kulloisenkin erän laatuominaisuuksien perusteella. Tässä vaiheessa ratkaisevia tekijöitä ovat myllymestarin prosessin kuluessa aistima aromi ja paahtimesta tulevan tuotteen välitön arvioiminen. Aistinvaraiset ominaisuudet on esitetty tämän asiakirjan 3.2 kohdassa.

Gofio Canarion valmistusmenetelmän olennaisia tekijöitä ovat myllymestarien läsnäolo myllyissä ja heidän sukupolvelta toiselle periytynyt taitonsa päättää kunkin vaiheen oikeasta päättymisajankohdasta.

5.2 Tuotteen erityisyys

Seuraavat historialliset viittaukset osoittavat Gofio Canarion maineen ja eritysluonteen:

— Ensimmäiset Kanariansaarille saapuneet eurooppalaiset havaitsivat, että saarten alkuasukkaat valmistivat ohranjyvistä ja muusta viljasta kevyesti paahdettua ja myllyissä jauhettua tuotetta. Ennen saarten valloitusta Gran Canarian alkuperäiset asukkaat kutsuivat näin saatua tuotetta nimellä ”gofio”, joka on edelleen käytössä (García Quesada, 1998).

— On syytä mainita erityisesti Pérez Vidalin artikkeli vuodelta 1955, jossa sana ”gofio” annetaan malliesimerkkinä Kanariansaarten vaikutuksesta latinalaisamerikkalaiseen kielenkäyttöön. Termi on levinnyt ympäri Amerikkaa jopa siinä määrin, että eräissä espanjankielisissä sanakirjoissa sitä pidetään suorastaan amerikanismina. Sen kanarialainen alkuperä käy kuitenkin ilmi José Pérez Vidalin artikkelista La aportación de canarias a la población de América (1955).

— Monet aikakauden viralliset kronikoitsijat ja matkailijat viittaavat tähän Kanariansaaren asukkaiden yksinkertaiseen elintarvikkeeseen. Muun muassa historioitsija ja munkki Abreu Galindo (1590–1602) kuvailee sitä teoksessaan Historia de la Conquista de las Siete Islas Canarias, samoin Tomás Marín y Cubas (1694).

— Gofio Canario on Kanariansaarilta peräisin oleva tuote, ja se on edelleen mitä perinteisin kanarialainen elintarvike, jota koskevia asiakirjoja ja esineistöä on yhä esillä tieteellisissä ja kansatieteellisissä museoissa. Ne osoittavat, että sen tähän päivään säilynyt käyttö on ikivanhaa perua saarten ensimmäisiltä asukkailta.

— Kun Espanja valloitti Kanariansaaret 1400-luvulla, valloittajat omaksuivat gofion ruokavalioonsa, ja sen valmistusmenetelmä on pääpiirteiltään säilynyt samanlaisena kuin saarten alkuperäisasukkaiden aikana.

— René Verneau kertoo teoksessaan Cinq années de séjour aux Iles Canaries (1891) kyseisen elintarvikkeen merkityksestä Kanariansaarten alkuperäisille ja nykyisille asukkaille.

Tuotteen aistinvaraiset erityisominaisuudet on kuvattu 3.2 kohdassa, ja ne johtuvat valmistusmenetelmästä.

Käsittelyvaiheet, laitteiden valvontamenetelmät, paahtamisaste ja eri viljalajien sekoitussuhteet ovat osaamista, joka on siirtynyt sukupolvelta toiselle. Monissa laitoksissa on kehitetty ikivanhojen valmistusohjeiden pohjalta kaavoja, joilla voidaan valmistaa aistinvaraisilta ominaisuuksiltaan mahdollisimman korkealaatuista gofio-jauhoa. Vanhoissa ohjeissa eri viljalajien ja/tai kasvisten sekoitussuhteet vaihtelivat, ja suullisen perimätiedon mukaan ne vaikuttivat ratkaisevasti tuotteen laatuominaisuuksiin. Sukupolvelta toiselle periytyneen kokemuksensa ja osaamisensa perusteella myllymestari seuraa paahtamis- ja jauhamisprosessia, ja sen tuloksena kuluttajille voidaan tarjota ulkonäöltään, maultaan ja kosketustuntumaltaan ainutlaatuinen tuote. Suurin osa nykyisin toiminnassa olevista laitoksista on edelleen perheyrityksiä.

Gofion tyypilliset aistinvaraiset ominaisuudet johtuvat pääasiassa viljan ja/tai kasvisten hellävaraisesta paahtamisesta ja hitaasta jauhamisesta, ja nämä valmistuksen erityispiirteet liittyvät kiistatta tuotteen ja sen maantieteellisen alkuperäalueen väliseen yhteyteen.

Kaikki nämä erityispiirteet antavat Gofio Canariolle kuluttajien arvostamat fysikaalis-kemialliset ja aistinvaraiset ominaisuudet, jotka ovat helposti tunnistettavissa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Eri alkuperää olevien gofioiden välisten erojen määrittelemiseksi tehdyt selvitykset johtavat seuraaviin päätelmiin:

— Verrattaessa toisiinsa Kanariansaarilla ja muualla tuotettuja näytteitä voidaan todeta merkittäviä ulkonäköön ja makuun liittyviä eroja. Kanariansaarilla tuotetun gofion aromi, paahtamisaste ja tahtaantuvuus eroavat selkeästi muualla tuotetun gofion vastaavista ominaisuuksista. Ero ilmenee selvimmin rakenteen tahtaantuvuudessa.

— Alkuperäalue sekä tuotteen väri, aromi, paahtamisaste, tahtaantuvuus ja yleisarvio korreloivat merkittävästi keskenään.

Paahtamisasteeseen ja tahtaantuvuuteen liittyvät aistinvaraiset tekijät ilmaisevat selvimmin erot Gofio Canarion ja muuta alkuperää olevien vastaavien tuotteiden välillä. Juuri ne ovat suoraan riippuvaisia myllymestarin toiminnasta, ja Kanariansaarten myllymestareiden osaamisella onkin ratkaisevan tärkeä merkitys Gofio Canarion aistinvaraiselle erityisluonteelle. Tämä osoittaa Kanariansaarilla käytetyn erityisen valmistusmenetelmän ja tuotteen erityisominaisuuksien välisen syy-seuraussuhteen.

Gofio Canarion selkeä erityisluonne on tehnyt nimestä tunnetun ja arvostetun. Siihen viitataan lukuisissa julkaisuissa ja ruokaresepteissä, mikä on myös osoitus tuotteen ja Kanariansaarten välisestä yhteydestä.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://www.gobiernodecanarias.org/agricultura/icca/Doc/Productos_calidad/Pliego_de_condiciones_IGP_Gofio_Canario.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.